Den 18-årige landsholdssvømmer Julie Levisen fra Aalborg Svømmeklub offentliggjorde tirsdag, at hun lægger svømningen på hylden grundet en travl hverdag, manglende motivation og en mistet glæde for svømning. Julie Levisen har til internationale mesterskaber vundet gult til EKM i Chartres i 4x50 fri i 2012, hun er indehaver af den danske juniorrekord i 50 fri på langbane, og så har hun sammen med sine klubkammerater Mie Ø. Nielsen, Isabella Sørensen og Louise Dalgaard slået den danske rekord på 4x100 medley flere gange. - Jeg har valgt at stoppe med at svømme, fordi jeg ikke er glad for det længere. Jeg vil gerne gøre det, som gør mig glad, og derfor har jeg taget dette valg. Det har selvfølgelig været et rigtig svært valg at træffe, og beslutningen har været længe undervejs. Derfor ved jeg også, at det er den rigtige for mig, siger Julie Levisen og fortsætter: - Jeg vil ikke bruge så meget tid og lægge så mange kræfter i en sport, som jeg ikke vil 100 procent. Det er ikke fair overfor mig selv eller dem, som hjælper mig på vej. Svømning har i mange år fyldt hele mit liv, men nu er der andre ting, som jeg kan få tid og plads til, som jeg ved vil gøre mig til en gladere Julie.

Opsummering:
Julie Levisen indstiller karrieren som landsholdssvømmer på grund af en travl hverdag, manglende motivation og en mistet glæde for svømning.